ઇંચિયોન , 29 સપ્ટેમ્બરઃ ભારતની દિગ્ગજ ટેનિસ ખેલાડી સાનિયા મિર્ઝાનું માનવું છે કે હાલ ચાલી રહેલા એશિયન ગેમ્સમાં ટીમને પાંચ પદક મળવાએ ઘણું સારું પ્રદર્શન છે , ખાસ કરીને એ જોઇને કે ભારત આ સ્પર્ધામાં પોતાના સર્વશ્રેષ્ઠ ખેલાડીઓની સાથે આવ્યું નથી . સાનિયાએ સાકેત માઇનેની સાથે મિશ્રિત યુગલ ફાઇનલમાં ઉતરતા પહેલા કહ્યું હતું કે , આ સપ્તાહ ઘણો સારો રહ્યો . અમે મહિલા યુગલમાં પદક જીતવામાં સફળ રહ્યાં , જે મોટી સિદ્ધિ છે , કારણ કે પહેલા અમે આવું ક્યારેય કર્યું નથી . મારે આગેવાની લેવાની હતી . અમે અહીં યુવા ટીમ સાથે આવ્યા છીએ . અમારી સર્વશ્રેષ્ઠ ટીમ નથી આવી . પાંચ પદક ઘણું સારું પ્રદર્શન છે . દુબઇમાં રહેતી હૈદરાબાદની સાનિયા મિર્ઝાએ પત્રકારોને કહ્યું કે , ઇંચિયોનમાં ભારે વરસાદના કારણે મેચને આગળ ખસેડી દેવામાં આવી છે . ડબલ્યુટીએ ટૂર પર યુગલ અંક એકઠાં કરવા માટે શરૂઆતમાં એશિયન ગેમ્સમાંથી હટવા અંગે વિચાર કરી રહેલી સાનિયા દેશની પદક જીતવાની સંભાવનાઓમાં વધારો કરવા માગતી હતી . તેણે કહ્યું કે , મે આવવાનો નિર્ણય કર્યો , હું જાણતી હતી કે આ સારો નિર્ણય છે . મારા માટે સૌથી મહત્વપૂર્ણ એ હતું કે ભારતને વધુમાં વધુ પદક જીતવાની સંભાવના બનાવું . મે એ કર્યું જે હું કરી શકતી હતી અને જે બે સ્પર્ધાઓમાં હું રમી છું તેમાં બે પદક જીત્યા છે .